b'\n_START_ARTICLE_\nHMS Ardent (H41)\n_START_SECTION_\nPalvelus\n_START_PARAGRAPH_\nVastaanottotestit l\xc3\xa4p\xc3\xa4isty\xc3\xa4\xc3\xa4n alus siirrettiin Chathamiin varustettavaksi ja palvelukseen ottoa varten. Ardent liitettiin 23. maaliskuuta palvelukseen otettaessa V\xc3\xa4limeren laivaston 3. h\xc3\xa4vitt\xc3\xa4j\xc3\xa4laivueeseen. Se oli huhtikuussa koulutuksessa, kun sen nelostykiss\xc3\xa4 todettiin vika. Se palasi Chathamin telakalle, jossa tykkitorni vaihdettiin. Telakalta palattuaan alus l\xc3\xa4hti 19. toukokuuta Maltalle laivueeseensa. Kes\xc3\xa4kuusta syyskuuhun se osallistui laivueensa mukana koulutukseen, joka keskeytyi aluksella havaittujen vikojen vuoksi, ja se palasi 31. lokakuuta Maltalle odottamaan telakalle p\xc3\xa4\xc3\xa4sy\xc3\xa4. Havaitut viat tarkastettiin 1. joulukuuta, ja alus poistettiin palveluksesta ja se siirrettiin telakalle korjattavaksi._NEWLINE_Lokakuussa 1931 alus m\xc3\xa4\xc3\xa4r\xc3\xa4ttiin telakalta palatessaan 3. h\xc3\xa4vitt\xc3\xa4j\xc3\xa4laivueeseen. Se aloitti 4. marraskuuta koulutuksessa, jonka p\xc3\xa4\xc3\xa4tytty\xc3\xa4 se aloitti varsinaisen laivastopalveluksensa. V\xc3\xa4limeren laivastossa alus osallistui laivasto-harjoituksiin sek\xc3\xa4 vierailuihin V\xc3\xa4limeren alueella, kunnes se tammikuussa 1934 l\xc3\xa4hti Britteinsaarille huoltoon. Helmikuussa se m\xc3\xa4\xc3\xa4r\xc3\xa4ttiin palvelukseen palatessaan palaamaan 3. h\xc3\xa4vitt\xc3\xa4j\xc3\xa4laivueeseen V\xc3\xa4limerelle. Korjausten valmistuttua maaliskuussa alus aloitti koulutuksen Britteinsaarten vesill\xc3\xa4 ennen hein\xc3\xa4kuista paluutaan Maltalle. Ardentin normaalin laivastopalveluksen katkaisivat seuraavien vuosien aikana kruunajaisiin liittynyt laivastokatselmus Spitheadiss\xc3\xa4 kes\xc3\xa4kuussa 1935, Abessinian kriisi ja Espanjan sis\xc3\xa4llissota. Se m\xc3\xa4\xc3\xa4r\xc3\xa4ttiin 8. syyskuuta 1936 laivueensa mukana valvomaan Espanjan rannikon sulkua sek\xc3\xa4 avustamaan Britannian kansalaisten evakuoinnissa sotaa k\xc3\xa4yv\xc3\xa4st\xc3\xa4 maasta. Alus palasi 17. lokakuuta Maltalle, jossa se osallistui laivueen mukana laivastoharjoitukseen. Se palasi 29. marraskuuta Espanjan rannikolle valvomaan meriliikennett\xc3\xa4 sek\xc3\xa4 tarvittaessa avustamaan pakolaisia. Se oli Barcelonaan tukeutuvien alusten johtoaluksena._NEWLINE_Alus l\xc3\xa4hti huhtikuun alussa 1937 Britteinsaarille, jossa se 14. huhtikuuta poistettiin palveluksesta. Se siirrettiin samalla Sheernessin telakalle, jossa sille asennettiin huollon aikana kaikuluotain. Alus m\xc3\xa4\xc3\xa4r\xc3\xa4ttiin telakalta palatessaan Devonportin paikallislaivueeseen, jonka muina aluksina olivat muun muassa HMS Codrington, HMS Achates ja HMS Broke. Alus aloitti 20. huhtikuuta telakalta palattuaan korjausten j\xc3\xa4lkeiset koeajot supistetulla miehist\xc3\xb6ll\xc3\xa4 ja m\xc3\xa4\xc3\xa4r\xc3\xa4ttyn\xc3\xa4 Plymouthin alaisuuteen._NEWLINE_Toukokuussa koeajojen p\xc3\xa4\xc3\xa4tytty\xc3\xa4 alus aloitti kouluttautumisen, ja se liitettiin Plymouthin paikallislaivueeseen. Aluksen miehist\xc3\xb6 t\xc3\xa4ydennettiin sodan ajan vahvuuteen 24. syyskuuta M\xc3\xbcnchenin kriisin vuoksi, ja samalla alus valmistautui mahdolliseen sotaan. Miehist\xc3\xb6 supistettiin 11. lokakuuta, ja se palasi paikallislaivueeseen. Ardent siirrettiin 17. lokakuuta huollettavaksi Devonportin telakalle, mist\xc3\xa4 se palasi palvelukseen 15. marraskuuta. Joulukuussa alus oli nuorisokoululaivana Devonportissa normaalin h\xc3\xa4lytysvalmiuden lis\xc3\xa4ksi. Koululaivana alus vieraili vuoden 1939 alkupuoliskon aikana Torquaysta Dartmouthiin, kunnes se hein\xc3\xa4kuussa siirrettiin Devonportin telakalle.'